RÅDETS AFGØRELSE (EU) 2021/935

af 3. juni 2021

om den holdning, der skal indtages på Den Europæiske Unions vegne på det 13. møde i Det Tekniske Ekspertudvalg under Den Mellemstatslige Organisation for Internationale Jernbanebefordringer til vedtagelsen af ændringer af de fælles tekniske forskrifter om lokomotiver og rullende materiel til passagertog, godsvogne, tilgængelighed i jernbanesystemet for personer med handicap og personer med nedsat mobilitet, vedtagelsen af de fælles tekniske forskrifter om oprangering og kontrol af kompatibilitet mellem køretøj og strækning og om delsystemet Infrastruktur, ajourføring af henvisninger til de tekniske dokumenter omhandlet i tillæg I til de fælles tekniske forskrifter om trafiktelematik for godstrafikken og til revision af ATMF for så vidt angår enheder med ansvar for vedligeholdelse

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Unionen er tiltrådt konventionen om internationale jernbanebefordringer (»COTIF«) af 9. maj 1980, som ændret ved Vilniusprotokollen af 3. juni 1999, i overensstemmelse med Rådets afgørelse 2013/103/EU (1).

(2) Alle medlemsstater undtagen Cypern og Malta er part i COTIF.

(3) I henhold til artikel 13, § 1, litra f), i COTIF er der nedsat et teknisk ekspertudvalg (»Det Tekniske Ekspertudvalg«) under Den Mellemstatslige Organisation for Internationale Jernbanebefordringer (»OTIF«).

(4) I henhold til artikel 20, § 1, litra b), i COTIF og i overensstemmelse med artikel 6 i bilag F (»APTU«) har Det Tekniske Ekspertudvalg kompetence til at vedtage eller ændre bl.a. de fælles tekniske forskrifter (»UTP'er«) om lokomotiver og rullende materiel til passagertog (»UTP LOC PAS«), godsvogne (»UTP WAG«), tilgængelighed i jernbanesystemet for personer med handicap og personer med nedsat mobilitet (»UTP PRM«), de tekniske dokumenter om den tekniske specifikation for interoperabilitet om trafiktelematik for godstrafikken (»TAF TSI«) omhandlet i tillæg I til UTP'en om trafiktelematik for godstrafikken (»UTP TAF«), UTP'en om oprangering og kontrol af kompatibilitet mellem køretøj og strækning (»UTP TCRC«) og UTP'en om delsystemet Infrastruktur (»UTP INF«).

(5) Endelig har Det Tekniske Ekspertudvalg, jf. artikel 15, § 2, i tillæg G (ATMF), kompetence til at foreslå en revision af ATMF for så vidt angår enheder med ansvar for vedligeholdelse.

(6) Dagsordenen for Det Tekniske Ekspertudvalgs 13. møde, som afholdes den 22. juni 2021, omfatter et forslag om beslutninger om ændring af UTP LOC PAS, UTP WAG og UTP PRM, vedtagelse af UTP TCRC og UTP INF, ajourføring af de henvisninger til de tekniske dokumenter i TAF TSI, der er anført i tillæg I til UTP TAF, og revision af ATMF for så vidt angår enheder med ansvar for vedligeholdelse.

(7) Den holdning, der skal indtages på Unionens vegne i Det Tekniske Ekspertudvalg og, for så vidt angår revisionen af ATMF, OTIF's Revisionsudvalg, bør fastlægges, da de foreslåede ændringer får bindende virkning for Unionen.

(8) Målene med de foreslåede beslutninger er at bringe UTP LOC PAS, UTP WAG og UTP PRM i overensstemmelse med henholdsvis Kommissionens gennemførelsesforordning (EU) 2020/387 (2) og (EU) 2019/772 (3), at vedtage en ny UTP TCRC og UTP INF i overensstemmelse med Kommissionens gennemførelsesforordning (EU) 2019/773 (4) og Kommissionens forordning (EU) nr. 1299/2014 (5) som ændret ved Kommissionens gennemførelsesforordning (EU) 2019/776 (6) og at foreslå OTIF's Revisionsudvalg en revision af ATMF for så vidt angår enhed med ansvar for vedligeholdelse med henblik på at tilpasse det til direktiv (EU) 2016/798 (7).

(9) De foreslåede beslutninger er i overensstemmelse med EU-retten og Unionens strategiske mål, idet de bidrager til at bringe OTIF-lovgivningen i overensstemmelse med EU-rettens tilsvarende bestemmelser, og de bør derfor støttes af Unionen —

VEDTAGET DENNE AFGØRELSE:

Artikel 1 Den holdning, der skal indtages på Unionens vegne på det 13. møde i Det Tekniske Ekspertudvalg under konventionen om internationale jernbanebefordringer af 9. maj 1980 til vedtagelsen af ændringer af de fælles tekniske forskrifter om lokomotiver og rullende materiel til passagertog, om godsvogne og om tilgængelighed i jernbanesystemet for personer med handicap og personer med nedsat mobilitet, til vedtagelsen af de fælles tekniske forskrifter om oprangering og kontrol af kompatibilitet mellem køretøj og strækning og om delsystemet Infrastruktur, til ajourføring af henvisninger til de tekniske dokumenter om den tekniske specifikation for interoperabilitet om trafiktelematik for godstrafikken omhandlet i tillæg I til den tekniske specifikation om trafiktelematik for godstrafikken og til revision af ATMF for så vidt angår enheder med ansvar for vedligeholdelse er følgende: 1) der skal stemmes for de ændringer af UTP'en om lokomotiver og rullende materiel til passagertog, der foreslås af Det Tekniske Ekspertudvalg, jf. Det Tekniske Ekspertudvalgs arbejdsdokumenter TECH-20041-CTE13-UTP LOC PAS bilag og TECH-20041 LOC PAS afgørelse 2) der skal stemmes for de ændringer af UTP'en om rullende materiel — godsvogne, der foreslås af Det Tekniske Ekspertudvalg, jf. Det Tekniske Ekspertudvalgs arbejdsdokumenter TECH-20042-CTE13 WAG udkast til ændringer og TECH-20042 WAG afgørelse 3) der skal stemmes for de ændringer af UTP'en om tilgængelighed i jernbanesystemet for personer med handicap og personer med nedsat mobilitet, der foreslås af Det Tekniske Ekspertudvalg, jf. Det Tekniske Ekspertudvalgs arbejdsdokumenter TECH-20043-CTE UTP PRM udkast til ændringer og TECH-20043 PRM afgørelse 4) der skal stemmes for vedtagelsen af UTP'en om oprangering og kontrol af kompatibilitet mellem køretøj og strækning, som foreslået af Det Tekniske Ekspertudvalg, jf. Det Tekniske Ekspertudvalgs arbejdsdokumenter TECH-20039 UTP TCRC og TECH-20039 TCRC afgørelse 5) der skal stemmes for vedtagelsen af UTP'en om delsystemet Infrastruktur, som foreslået af Det Tekniske Ekspertudvalg, jf. Det Tekniske Ekspertudvalgs arbejdsdokumenter TECH-20040-UTP INF udkast og TECH-20040 INF afgørelse 6) der skal stemmes for Det Tekniske Ekspertudvalgs forslag om at ajourføre de henvisninger til de tekniske dokumenter i TAF TSI, der er anført i tillæg I til UTP TAF, jf. Det Tekniske Ekspertudvalgs arbejdsdokument TECH-21009-CTE UTP TAF afgørelse 7) der skal stemmes for revisionen af ATMF for så vidt angår enheder med ansvar for vedligeholdelse, jf. Det Tekniske Ekspertudvalgs arbejdsdokument TECH-20045 ATMF afgørelse.

Artikel 2 Efter vedtagelsen offentliggøres Det Tekniske Ekspertudvalgs afgørelser i Den Europæiske Unions Tidende med angivelse af deres ikrafttrædelsesdato.

Artikel 3 Denne afgørelse træder i kraft på dagen for vedtagelsen.

Udfærdiget i Luxembourg, den 3. juni 2021. På Rådets vegne P.N. SANTOS Formand

(1) Rådets afgørelse 2013/103/EU af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 1).

(2) Kommissionens gennemførelsesforordning (EU) 2020/387 af 9. marts 2020 om ændring af forordning (EU) nr. 321/2013, (EU) nr. 1302/2014 og (EU) 2016/919 for så vidt angår udvidelse af anvendelsesområdet og overgangsfaser (EUT L 73 af 10.3.2020, s. 6).

(3) Kommissionens gennemførelsesforordning (EU) 2019/772 af 16. maj 2019 om ændring af forordning (EU) nr. 1300/2014 for så vidt angår statusoversigter til identifikation af hindringer for tilgængelighed, information af brugerne og overvågning og evaluering af fremskridt med hensyn til tilgængelighed (EUT L 139 I af 27.5.2019, s. 1).

(4) Kommissionens gennemførelsesforordning (EU) 2019/773 af 16. maj 2019 om den tekniske specifikation for interoperabilitet gældende for delsystemet Drift og trafikstyring i jernbanesystemet i Den Europæiske Union og om ophævelse af afgørelse 2012/757/EU (EUT L 139 I af 27.5.2019, s. 5).

(5) Kommissionens forordning (EU) nr. 1299/2014 af 18. november 2014 om de tekniske specifikationer for interoperabilitet gældende for delsystemet Infrastruktur i EU's jernbanesystem (EUT L 356 af 12.12.2014, s. 1).

(6) Kommissionens gennemførelsesforordning (EU) 2019/776 af 16. maj 2019 om ændring af Kommissionens forordning (EU) nr. 321/2013, (EU) nr. 1299/2014, (EU) nr. 1301/2014, (EU) nr. 1302/2014 og (EU) nr. 1303/2014 og (EU) 2016/919 og Kommissionens gennemførelsesafgørelse 2011/665/EU med henblik på tilpasning til Europa-Parlamentets og Rådets direktiv (EU) 2016/797 og gennemførelsen af de specifikke mål, der er fastlagt i Kommissionens delegerede afgørelse (EU) 2017/1474 (EUT L 139 I af 27.5.2019, s. 108).

(7) Europa-Parlamentets og Rådets direktiv (EU) 2016/798 af 11. maj 2016 om jernbanesikkerhed (EUT L 138 af 26.5.2016, s. 102).